กระแสจีนต้านพ่นพิษยอดขายโตโยต้าร่วง
ยอดขายโตโยต้าในจีนร่วงลงถึงครึ่งหนึ่ง หั่นการผลิตอีก 50% เดือนนี้
6 ต.ค. 2555

ยอดขายโตโยต้าในจีนร่วงลงถึงครึ่งหนึ่ง หั่นการผลิตอีก 50% เดือนนี้
หนังสือพิมพ์ ยูมิอุริ ในญี่ปุ่น รายงานว่า ยอดขายรถยนต์ของโตโยต้า มอเตอร์ส ในตลาดจีนร่วงลงถึง 50% ในเดือน ก.ย.ที่ผ่านมา หลังจากที่กระแสต่อต้านญี่ปุ่นต่อกรณีข้อพิพาทเกาะเตียวหยูทำให้การต่อต้านสินค้าญี่ปุ่นในจีนรุนแรงขึ้น
รายงานระบุว่า ในเดือน ส.ค. โตโยต้ามียอดขายในจีนที่ 7.5 หมื่นคัน แต่ทว่าในเดือน ก.ย. ได้ร่วงลงมาเหลือเพียงครึ่งหนึ่งเท่านั้นเอง
ด้านโฆษกของโตโยต้า ระบุว่า ยังไม่อาจจะยืนยันตัวเลขยอดขายที่ลดลงได้ในขณะนี้ โดยที่ตัวเลขยอดขายอย่างเป็นทางการจะปรากฏออกมาในวันอังคารนี้
ทั้งนี้ หลังจากกระแสต่อต้านญี่ปุ่นในจีนปะทุขึ้นอย่างรุนแรงในเดือนที่แล้ว ได้ส่งผลให้บรรดาโรงงานของบริษัทเอกชนญี่ปุ่นต้องปิดตัวลงไป หรือไม่ก็ลดขนาดการปฏิบัติการลง เนื่องจากหวั่นเกรงว่าจะตกเป็นเป้าหมายโจมตีจากกลุ่มผู้ประท้วงชาวจีนที่ยังโกรธแค้นญี่ปุ่นอยู่
สำหรับโตโยต้านั้น ได้ปิดโรงงานหลายแห่งในจีนมาตั้งแต่วันที่ 26 ก.ย.ที่ผ่านมา และสั่งปิดมาอย่างต่อเนื่อง เนื่องจากตรงกับเทศกาลวันหยุดยาวในวันไหว้พระจันทร์และวันชาติจีนด้วย โดยจะเปิดทำการอีกครั้งในวันจันทร์นี้
ขณะเดียวกัน ทางด้านสำนักข่าว จิจิ นิวส์ ก็รายงานว่า โตโยต้าได้หั่นการผลิตในจีนประจำเดือน ต.ค.ลงแล้ว 50% จากแผนการผลิตเดิมที่วางเอาไว้ด้วย